A **Real Academia da Historia** é unha institución encargada do estudo da Historia de España e ten a súa sede na vila de Madrid.

Historia
--------

Real Cédula de 1738, pola que se aprobaron os primeiros estatutos da Academia.
As orixes da Real Academia da Historia están nos faladoiros nos que participaban varios eruditos, dende 1735, na casa de Julián Hermosilla, avogado dos Reales Consejos, para tratar asuntos de Historia.

Posteriormente, trasladaron os faladoiros aos salóns da acabada de crear Real Biblioteca e solicitaron a protección do rei Filipe V, que lla outorgou creando oficialmente a Real Academia de la Historia mediante Real Decreto o 18 de abril de 1738, e aprobando os seus estatutos mediante Real Célula o 17 de xuño do mesmo ano, onde se establecía que a finalidade da Academia era a de aclarar *«a importante verdade dos sucesos, desterrando as fábulas introducidas pola ignorancia ou pola malicia, conducindo ao coñecemento de moitas cousas que escureceu a antigüidade ou ten sepultado o descoido»*.

En 1785, Carlos III ordena o seu traslado á Casa de la Panadería, na Plaza Mayor de Madrid, onde xa estaba situada a biblioteca da Real Academia da Historia desde 1775.

En 1836, o goberno de Mendizábal, concedeulle á Academia gran número de códices, documentos e libros, ademais do caseirón chamado *Nuevo Rezado* na madrileña rúa do León, número 21, que pertencera aos monxes xerónimos do Escorial ata a desamortización dos bens das ordes relixiosas, onde se trasladou oficialmente por Real Orde de 23 de xullo de 1837, aínda que na práctica non se trasladaría a el ata 1874.

Desde o 1 de xaneiro de 1938, data da súa creación, forma parte do Instituto de España.

Sede
----

A actual sede foi deseñada polo arquitecto Juan de Villanueva, e o edificio tiña como finalidade albergar os libros de rezos (de aí o nome do caseirón de *Novo Rezado*) dos monxes xerónimos do mosteiro do Escorial, por iso hai unha grella, símbolo do martirio de San Lourenzo, na fachada do edificio. As obras de construción comezaron en 1788, con austeridade na ornamentación, mais con grandes proporcións e valiosos materiais. As crónicas da época contan a admiración das xentes, cando viron entrar por Madrid as carretas que conducían as xambas e o lintel da porta tirados por vinte e oito pares de bois.

En 1836, o edificio foi desamortizado polo goberno de Mendizábal e adxudicado á Academia.

Entre 1871 e 1874, leváronse a cabo obras de reforma, a cargo do arquitecto Eduardo Saavedra, e foi declarado Monumento Nacional en 1945.

Ao caseirón do Nuevo Rezado anexionáronse en 1974 o palacio do Marqués de Molins e unha pequena casa da rúa das Huertas, completando así todo o quinteiro entre as rúas León, Huertas, Amor de Dios e Santa María.

Críticas
--------

A Academia foi criticada polos seus métodos de cooptación restrinxida, o escaso número de mulleres, a hexemonía centralista (apenas hai académicos da periferia), o predominio de especialistas en tempos gloriosos de reis e conquistadores e algunhas funcións anacrónicas, como a de censor.

No seu libro de 2006 *Una historia de las lenguas y los nacionalismos*, o historiador Xabier Zabaltza escribe: «*[...] moitos traballos que se presentan como "científicos" son simples racionalizacións que mal disimulan unha interpretación mítica e teolóxica da historia, comezando polas propias publicacións da Real Academia da Historia, que pretende demolir os construtos intelectuais dos nacionalismos periféricos, mais considera bos os tópicos mais toscos do nacionalismo español».* Zabaltza refírese especificamente a tres publicacións da Real Academia da Historia: *Reflexiones sobre el ser de España*; *De Hispania a España*; e *España como nación*.

En 2011, a academia publicou o *Diccionario Biográfico Español* que provocou críticas e denuncias polo contido e conclusións discutibles dalgunhas biografías. Na de Francisco Franco, do historiador Luis Suárez Fernández (presidente da Hermandad del Valle de los Caídos), non se describe o franquismo como ditatorial, dise que Franco foi: *"autoritario, pero no totalitario"*. Apesares das críticas a biografía non foi modificada e publicouse. A biografía do expresidente do Goberno español Felipe González foi elaborada por Juan Luis Cebrián, presidente do grupo PRISA.

Membros
-------

A Academia está composta por trinta e seis membros de número, así como de académicos correspondentes asignados a tódalas provincias de España e ao resto do mundo. Son membros numerarios (por orde do número de medalla):

1. Vicente Pérez Moreda
2. Hugo O'Donnell y Duque de Estrada
3. Francisco Rodríguez Adrados
4. Luis Suárez Fernández
5. Feliciano Barrios Pintado
6. José Ángel Sánchez Asiaín
7. Josefina Gómez Mendoza
8. José Remesal Rodríguez
9. María del Pilar León-Castro Alonso
10. Luis Miguel Enciso Recio
11. Martín Almagro Gorbea
12. Carlos Seco Serrano (decano)
13. José María Blázquez Martínez
14. Francisco Javier Puerto Sarmiento
15. vacante
16. Antonio Cañizares Llovera
17. José Alcalá-Zamora y Queipo de Llano
18. José Antonio Escudero López
19. Luis Ribot García
20. Fernando Díaz Esteban
21. José Ángel Sesma Muñoz.
22. Enriqueta Vila Vilar
23. Carmen Iglesias Cano (directora dende o ano 2014)
24. Fernando Marías Franco
25. Miguel Ángel Ladero Quesada
26. Serafín Fanjul García
27. Miguel Ángel Ochoa Brun
28. Luis Alberto de Cuenca y Prado
29. José Luis Díez García
30. Carmen Sanz Ayán
31. Faustino Menéndez Pidal de Navascués
32. Carlos Martínez Shaw
33. vacante
34. Miguel Artola Gallego
35. Xavier Gil Pujol
36. Luis Agustín García Moreno

Notas
-----

1. ↑  «Retrato de una Academia anclada en la Historia. Ritos religiosos, cargos vitalicios, rotunda hegemonía masculina y una desatención por la España contemporánea lastran la institución» 1/6/2011, *El País*, consultado o 1/6/2011.
2. ↑  «Los historiadores se alarman ante la hagiografía de Franco» 30/5/2011, *Público*, consultado o 1/6/2011.
3. ↑  «Un ex alto cargo del Gobierno del PP firma elogiosas biografías sobre José María Aznar y Esperanza Aguirre» 31/5/2011, *La Vanguardia*.
4. ↑  Zabaltza, Xabier (2006). *Una historia de las lenguas y los nacionalismos*. Barcelona: Gedisa. ISBN 84-7432-809-8.
5. ↑  Campos, Pedro: «A Academia da Historia canoniza a Rajoy e destaca o seu labor durante o Prestige» *Praza Pública*, 1/11/2013.
6. ↑  "Académicos Numerarios". Arquivado dende o orixinal o 03 de abril de 2010. Consultado o 16 de xullo de 2014.
7. ↑  «José Ángel Sesma Muñoz, nuevo académico de número de la Real Academia de la Historia», Europa Press, Madrid, 5/10/2012.
8. ↑  El historiador del arte y catedrático de la UAM ingresa en la Real Academia de la Historia Arquivado 26 de xullo de 2014 en Wayback Machine. 24/6/2012.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Real Academia da Historia Modificar a ligazón no Wikidata*** |

WikisourceWikisource
Wikisource posúe escritos orixinais da ***Real Academia de la Historia*** (en castelán)

### Bibliografía

* Antonio Rumeu de Armas (2001). *La Real Academia de la Historia*. Real Academia de la Historia. ISBN 9788489512849.
* Real Academia de la Historia, Patrimonio Nacional (2001). *Tesoros de la Real Academia de la Historia*. ISBN 9788489512887.
* Martín Almagro Gorbea, ed. (1999). *El Gabinete de Antigüedades de la Real Academia de la Historia*. Real Academia de la Historia. ISBN 9788489512474.

### Outros artigos

* Instituto de España
* Academia Real da História Portuguesa

### Ligazóns externas

* Real Academia de la Historia

| * v
* c
* e
Instituto de España |
| --- |
| 
* Real Academia Española
* Real Academia de Ciencias Exactas, Físicas e Naturais
* Real Academia de Belas Artes de San Fernando
* Real Academia da Historia
* Real Academia de Ciencias Morais e Políticas
* Real Academia Nacional de Medicina
* Real Academia de Jurisprudencia y Legislación
* Real Academia Nacional de Farmacia

 |  |

|  |  |
| --- | --- |
| Control de autoridades | 
* Wd: Q2720582
* WorldCat
* VIAF: 130193937
* BAV: ADV11404066
* BIBSYS: 90539257
* BLBNB: 000328962
* BNCHL: 000130506
* BNE: XX105152
* BNF: 123341700
* CANTIC: a10856353
* CiNii: DA04374068
* Dialnet: 4203428
* GEC: 0000447
* GND: 37805-7
* ISNI: 0000 0001 2157 0940
* LCCN: n81050221
* NKC: ko2007416506
* NLA: 36289655
* PARES: 109353
* PTBNP: 1542772
* SUDOC: 032281765
* ULAN: 500302422

 |